Jacob Vestergaard

Jacob F. Vestergaard (født 1961) er en færøysk politiker (Ff.) og politimann. Han har vært innvalgt på Lagtinget siden 2008. Han har vært Færøyenes fiskeriminister i til sammen ni år og innenriksminister i to år.

 Liv og virke 
Han kommer fra Akrar på Suðuroy. Han har sin utdannelse og yrkesbakgrunn fra politiet.

Han stilte for første gang til lagtingsvalg for Fólkaflokkurin i 1984. Han var borgermester i Sumbiar kommuna fra 1993 til 2004, bare avbrutt av tiden som minister, samt formann i Føroya Kommunufelag fra 2001 til 2003.

Han var fiskeriminister i Anfinn Kallsbergs andre regjering fra 2003 til 2004. Han ble innenriksminister i Jóannes Eidesgaards første regjering i 2005. To år senere måtte Vestergaard gå av som følge av flyttingen av hovedkontoret for Strandfaraskip Landsins til Suðuroy. Ved lagtingsvalget i 2008 ble han partiets fremste stemmesanker, i stor grad med stemmer fra Suðuroy, hvorpå Vestergaard ble utnevnt til fiskeriminister i Kaj Leo Johannesens første regjering. Han har siden vært en av partiets mest sentrale politikere. Vestergaard fungerte også som utenriksminister og visestatsminister fra januar til april 2011.

Han var formann i partiets lagtingsgruppe fra 2011 til 2012 og på nytt fiskeriminister i Kaj Leo Johannesens andre regjering fra 2012 til 2015 og i Bárður Nielsens regjering fra 2019 til 2021.

I 2024 ble han utnevnt til sysselmann på Eysturoy og Norðoyar.

 Referanser 

Kategori:Færøyske ministre
Kategori:Færøyske lagtingsmedlemmer
Kategori:Færøyske borgermestre
Kategori:Færøyske politifolk
Kategori:Personer fra Akrar
Kategori:Portal:Færøyene/artikler
Kategori:Fødsler i 1961